Betoging buite hof waar Cremer-verdagtes verskynTientalle vroue het buite die Athlone-landdroshof betoog waar die Cremer-moordverdagtes verskyn het. (Foto: Henk Kruger/ANA) Twee van die drie mans wat beskuldig word van die moord op Meghan Cremer het Donderdag hulle aansoek om borgtog in die Athlone-landdroshof laat vaar. Jeremy Sias, Charles Daniels en Shiraaz Jaftha is in hegtenis geneem kort nadat die liggaam van die 30-jarige Cremer op 8 Augustus by ŉ sandmyn in Philippi ontdek is. Sias en Daniels het aangedui dat hulle nie aansoek gaan doen om borgtog nie. Jaftha se borgtogaansoek word op 11 September voortgesit. Cremer het op 3 Augustus spoorloos verdwyn. Vyf dae en ŉ uitgebreide soektog later, is haar liggaam by die sandmyn gevind. Sy was ten volle geklee en ŉ tou is om haar nek vasgemaak. Nog betogers buite die landdroshof. (Foto: Henk Kruger/ANA) Dit is nog onduidelik of sy seksueel aangerand is. Sias (27), Daniels (39) en Jaftha (34) is in besit van Cremer se wit Toyota Auris gevind. Hulle staan almal tereg op ŉ aanklag van moord. Buite die hof het tientalle vroue betoog en geëis dat die drie agter tralies bly. Hulle het “geen borgtog” gedreunsing en plakkate gedra waarin gevra word dat vroue saamstaan in die stryd teen geslagsgeweld.